AKR ตั้งเป้ารายได้ทั้งปีโต 25% มาที่ 2.5 พันลบ หวัง EPC โซลาร์ฟาร์มสหกรณ์หนุน
AKR คาดรายได้ Q2/59 ใกล้เคียง Q1 ตั้งเป้าทั้งปีโต 25% มาที่ 2.5 พันลบ. หวังได้งาน EPC โซลาร์ฟาร์มสหกรณ์หนุน
10 มิ.ย. 2559

นายดนุชา น้อยใจบุญ กรรมการผู้จัดการ บริษัท เอกรัฐวิศวกรรม จำกัด (มหาชน) หรือ AKR เปิดเผยว่า บริษัทตั้งเป้ารายได้ปี 59 เติบโต 25% มาที่ 2.5 พันล้านบาท จากปีก่อนที่มีรายได้จากการขายหม้อแปลงไฟฟ้าราว 2 พันล้านบาท โดยรายได้ส่วนใหญ่ยังมาจากธุรกิจหลักจากการขายหม้อแปลงไฟฟ้าราว 2 พันล้านบาท 
สำหรับแนวโน้มรายได้ไตรมาส 2/59 คาดว่าจะไม่มากกว่างวดเดียวกันปีก่อน แต่อาจจะใกล้เคียงไตรมาส 1/59 ที่รายได้ 365 ล้านบาท เพราะยังไม่มีงานภาครัฐออกมาเมื่อเทียบกับช่วงเดียวกันของปีก่อนที่ยังมีการส่งมอบงานให้ภาครัฐ 
โดยปีนี้บริษัทหวังได้งานจากธุรกิจรับเหมาก่อสร้าง (EPC) โรงไฟฟ้าพลังงานแสงอาทิตย์ ประเภทโซลาร์ฟาร์มราว 10 เมกะวัตต์ (MW) ก็จะสร้างรายได้ในปีนี้อีกราว 500 ล้านบาท โดยปัจจุบันอยู่ระหว่างเจรจาอยู่หลายรายในกลุ่มผู้ประกอบการที่ได้รับคัดเลือกให้ทำโครงการโซลาร์ฟาร์มสหกรณ์ภาคการเกษตร ซึ่งผู้ประกอบการเหล่านั้นจะต้องจ่ายไฟฟ้าเชิงพาณิชย์ (COD) ภายในวันที่ 30 ธ.ค.59  ก็จะช่วยหนุนให้กำไรสุทธิปีนี้ทำได้สูงกว่าปีก่อนด้วย
แต่หากไม่ได้รับงาน EPC เข้ามาก็คาดว่าทั้งรายได้และกำไรอาจใกล้เคียงปีก่อนที่รายได้รวม 2.1 พันล้านบาท และมีกำไรสุทธิ 94.6 ล้านบาท ขณะที่ในส่วนของมาร์เก็ตแชร์ของบริษัทยังเป็นอันดับ 1 อยู่ที่ 20-25%
 
 